אורי ברגמן

אורי ברגמן (נולד ב-1953) הוא שחיין פאראלימפי בעבר ומאמן שחייה כדורמים. דוקטור בפסיכולוגיה שיקומית ועבודה סוציאלית.

ברגמן הוא הספורטאי הפאראלימפי השני המעוטר ביותר מישראל בכל הזמנים (אחרי ציפי רובין). הוא השתתף ב-4 אולימפיאדות בהן זכה ב-15 מדליות אולימפיות, 12 זהב, 1 כסף ו-2 ארד. הוא מדורג במקום 28 בעולם בכל הזמנים, בצבירת מדליות הזהב.

ביוגרפיה 
ברגמן נולד וגדל בקיבוץ גבעת ברנר, בנם השלישי של יעקב ואיטקה ברגמן, ובשנת לידתו חלה בשיתוק ילדים. על אף מגבלותיו הוא החל לעסוק בספורט בגיל צעיר והיה חבר נבחרת הכדור מים של הקיבוץ, אשר שיחקה באותן שנים בליגל העל של נבחרות הנוער. מאוחר יותר הוא הצטרף למרכז הספורט לנכים והגיע להישגים בשחייה.

לצד עיסוקו המעשי בספורט למד ברגמן בסמינר הקיבוצים, במכון וינגייט ובאוניברסיטת תל אביב, בהם הוסמך כמאמן שחייה, עובד סוציאלי שיקומי ופסיכותרפיסט והשלים דוקטורט בפסיכולוגיה שיקומית ובעבודה סוציאלית. במכון וינגייט הוא מונה למרכז תחומי השחייה השיקומית והידרותרפיה. בשנת 1989 החלו להתפרסם מאמריו בנושא ספורט שיקומי. כמו כן הוא התנדב לשירות מילואים כקצין בריאות הנפש.

ברגמן מרצה לאורך השנים בסמינר הקיבוצים ובמכון וינגייט ומשמש מאמן שחייה במרכז הספורט לנכים ובבית הלוחם. כמו כן, בכינוס הפועל ה-11 שנערך בשנת 1979, הוא שימש מאמן נבחרת הכדורמים של ישראל, אשר זכתה במקום הראשון ומאמן נבחרת הכדורמים במכביה ה-14 שנערכה בשנת 1993 ומאמן נבחרת ישראל בשחייה לאולימפיאדות הנכים ולתחרויות בינלאומיות אחרות. בשנת 1999 שימש ברגמן כשופט בתחרויות השחייה של משחקי הקיץ האולימפיים.

ברגמן פעיל במסגרת הוועד הפאראלימפי הישראלי, העמותה הישראלית למשחקים אולימפיים מיוחדים והעמותה הישראלית לפעילות גופנית מותאמת.

תארים והישגים 
 בשנת 2000 נכלל ברגמן בהיכל התהילה הבינלאומי לשחייה.

קישורים חיצוניים

 פירוט השתתפותו בתחרויות המשחקים הפאראלימפיים באתר הרשמי של IPC 
אורי ברגמן באתר קיבוץ גבעת ברנר
 הקיבוצניק שראה עולם, הפראתון, גיליון 64, פברואר 2021, עמ' 7-6.

הערות שוליים 

ספורטאים פאראלימפיים ישראלים
שחיינים נכים ישראלים
מדליסטים פאראלימפיים ישראלים
אלופים פאראלימפיים ישראלים
מאמני שחייה ישראלים
עובדים סוציאליים ישראלים
שחיינים ישראלים במשחקים הפאראלימפיים ארנהם (1980)
שחיינים ישראלים במשחקים הפאראלימפיים ניו יורק וסטוק מנדוויל (1984)
שחיינים ישראלים במשחקים הפאראלימפיים סיאול (1988)
ישראל: כדורמים
ספורטאי איל"ן
נפגעי פוליו ישראלים
גבעת ברנר: אישים
בוגרי סמינר הקיבוצים
בוגרי המכללה האקדמית בווינגייט
בוגרי תיכון אזורי ע"ש ברנר בגבעת ברנר
בעלי תואר דוקטור מאוניברסיטת תל אביב
סגל סמינר הקיבוצים
סגל המכללה האקדמית בווינגייט
ישראלים שנולדו ב-1953